V. Veteška, podpredseda NR SR: (2005-06-29):
P. Biroš, poslanec: Vážený pán predsedajúci, vážený pán minister, kolegyne, kolegovia, dovoľte mi, aby som predniesol pozmeňujúci návrh k vládnemu návrhu zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení zákona č. 719/2004 Z. z. Máte to ako tlač 1113. Hneď v úvode navrhujem, aby body 2, 11, 24 a 27 zo spoločnej správy boli vyňaté na osobitné hlasovanie a podávam tieto pozmeňujúce návrhy. Po prvé. V čl. 1 sa za bod 4 vkladá nový bod 5, ktorý znie: V § 6 ods. 3 až 9 znejú: Odsek 3: Zdravotná poisťovňa je povinná viesť zoznam poistencov čakajúcich na vhodný orgán, tkanivo alebo na vhodné bunky na účely transplantácie. Ak zdravotná poisťovňa vytvorí taký zoznam, poskytovateľ zdravotnej starostlivosti je povinný poskytovať zdravotnej poisťovni údaje potrebné na jeho vedenie v rozsahu a spôsobom dohodnutým so zdravotnou poisťovňou. Povinnosti zdravotnej poisťovne podľa ods. 2 písm. a) až g) platia rovnako. Ak je v tomto zozname ku dňu účtovnej uzávierky zaradený najmenej jeden poistenec, zdravotná poisťovňa je povinná vytvoriť ku dňu účtovnej uzávierky technickú rezervu na úhradu za zdravotnú starostlivosť poistencom zaradeným v tomto zozname. Technické rezervy možno použiť výhradne na tento účel. Odsek 4. Zdravotná poisťovňa nesmie zaradiť do zoznamu podľa ods. 2 až 3 poistenca, ktorého zdravotný stav spĺňa kritériá na poskytnutie neodkladnej zdravotnej starostlivosti. Odsek 5. V prípade zmeny zdravotného stavu poistenca, ktorá vyžaduje poskytnutie neodkladnej zdravotnej starostlivosti, zdravotná poisťovňa je povinná bez zbytočného odkladu poistenca vyradiť zo zoznamu. Odsek 6. Zdravotná poisťovňa nemôže vytvoriť ku dňu účtovnej uzávierky po a technickú rezervu na úhradu za zdravotnú starostlivosť, ktorá nebola ku dňu účtovnej uzávierky uhradená. Po b technickú rezervu na úhradu za zdravotnú starostlivosť, ktorá bola poskytnutá ku dňu účtovnej uzávierky, ale do toho termínu nebol zdravotnej poisťovni doručený účtovný doklad. Odsek 7. Technické rezervy podľa ods. 6 sa vytvárajú vo výške dostatočnej na úhradu za zdravotnú starostlivosť a zahŕňajú aj všetky predpokladané náklady spojené s vykonaním úhrady zdravotnej starostlivosti. Možno ich použiť výhradne na takýto účel. Odsek 8. Ak je v zozname podľa ods. 2 zaradený najmenej jeden poistenec a zdravotná poisťovňa dosiahla podľa správy uvedenej v § 11 ods. 1 písm. a) a správy uvedenej v § 11 ods. 1 písm. b) v príslušnom kalendárnom roku, v ktorom zaradila poistenca do zoznamu, kladný hospodársky výsledok, je povinná finančné prostriedky vyplývajúce z toho výsledku najneskôr do 60 dní od predloženia príslušnej správy § 11 ods. 1 písm. a) a písm. b) použiť na zdravotnú starostlivosť poistencov zaradených do zoznamu, a to až do výšky 100 percent. Zdravotná poisťovňa môže použiť menej ako 100 percent finančných prostriedkov vyplývajúcich z kladného hospodárskeho výsledku na zdravotnú starostlivosť poistencov zaradených do zoznamu len vtedy, ak sumou zodpovedajúcou takejto výške finančných prostriedkov zabezpečí zdravotnú starostlivosť pre všetkých poistencov zaradených do zoznamu. Odsek 9. Všeobecne záväzný právny predpis, ktorý vydá Ministerstvo zdravotníctva Slovenskej republiky (ďalej len ministerstvo zdravotníctva) môže ustanoviť podrobnosti po a vytváraní a vedení zoznamov podľa ods. 2 a 3, po b vytváraní a použití technických rezerv. Ďalšie body sa primerane prečíslujú. Súčasne navrhujem, aby nový bod 5 nadobudol účinnosť 1. januára 2006, čo sa premietne v príslušnom článku zákona. Odôvodnenie: V záujme jednoznačnosti a bezproblémovej aplikácie zákona v praxi sa upresňujú ustanovenia  o vedení a vytváraní zoznamov poistencov a vytváraní technických rezerv. Doplnenie splnomocňovacieho ustanovenia vytvára možnosť úpravy podrobností o zoznamoch a technických rezervách všeobecne záväzným právnym predpisom nižšej právnej sily. Účinnosť od 1. januára 2006 sa navrhuje preto, aby ekonomické a účtovné dôsledky uvedených zmien platili pre zdravotné poisťovne až od začiatku prvého účtovného obdobia po ich transformácii. Po druhé. V čl. I sa za bod 6 vkladá nový bod 7, ktorý znie: Za § 6 sa vkladá § 6a, ktorý znie: § 6a ods. 1. Zdravotná poisťovňa je povinná vytvoriť a viesť zoznam plánovaných zdravotných výkonov. To neplatí, ak vytvorila zoznam podľa § 6 ods. 2. Ak zdravotná poisťovňa vytvorí zoznam podľa § 6 ods. 2, je povinná údaje zo zoznamu plánovaných zdravotných výkonov previesť do zoznamu podľa § 6 ods. 2. Odsek 2. Zdravotná poisťovňa nesmie zaradiť do zoznamu plánovaných zdravotných výkonov poistenca, ktorého zdravotný stav spĺňa kritériá na poskytnutie neodkladnej zdravotnej starostlivosti. V prípade zmeny zdravotného stavu poistenca, ktorá vyžaduje poskytnutie neodkladnej zdravotnej starostlivosti, zdravotná poisťovňa je povinná bez zbytočného odkladu poistenca vyradiť zo zoznamu plánovaných zdravotných výkonov. Odsek 3. Poskytovateľ zdravotnej starostlivosti je povinný poskytovať zdravotnej poisťovni údaje potrebné na vedenie zoznamu plánovaných zdravotných výkonov v rozsahu a spôsobom dohodnutým so zdravotnou poisťovňou. Odsek 4. Všeobecne záväzný právny predpis, ktorý vydá ministerstvo zdravotníctva, ustanoví podrobnosti o po a  vytvorení a vedení zoznamu plánovaných zdravotných výkonov, po b spôsoboch účtovania plánovaných zdravotných výkonov. Odôvodnenie: Zavedenie zoznamu plánovaných zdravotných výkonov má za cieľ zabezpečiť transparentné sledovanie plánovanej zdravotnej starostlivosti zdravotnou poisťovňou aj v prípade, ak nenastane dôvod na vytvorenie zoznamu podľa § 6 ods. 2. Po tretie. V čl. I sa za bod 14 vkladá nový bod 15, ktorý znie: V § 15 ods. 1 písm. b) sa slová „§ 6 ods. 6 a 7“ nahrádzajú slovami „podľa § 6 ods. 3“. Ďalšie body sa primerane prečíslujú. Súčasne navrhujem, aby nový bod 15 nadobudol účinnosť 1. januára 2006, čo sa premietne v príslušnom článku zákona. Odôvodnenie: V nadväznosti na navrhované doplnenie nového bodu 5 sa upravuje povinnosť zdravotnej poisťovne. Účinnosť od 1. januára 2006 sa navrhuje v súlade s navrhnutou účinnosťou nového piateho bodu. Po štvrté. V čl. I sa za päťdesiaty deviaty bod vkladá nový bod 60, ktorý znie: Za § 85a sa vkladá 85b, ktorý znie: § 85b. Zoznam poistencov čakajúcich na poskytnutie zdravotnej starostlivosti vytvorený do 31. decembra 2005 sa považuje za zoznam poistencov čakajúcich na poskytnutie zdravotnej starostlivosti vytvorený podľa tohto zákona. Doterajší bod 60 sa označí ako bod 61. Súčasne navrhujem, aby nový bod 60 nadobudol účinnosť 1. januára 2006, čo sa premietne v príslušnom článku zákona. Odôvodnenie: Prechodné ustanovenie vzhľadom na novú úpravu vytvárania zoznamu poistencov čakajúcich na poskytnutie zdravotnej starostlivosti v bode 4 navrhnú: účinnosť od 1. januára 2006 sa navrhuje v súlade s navrhnutou účinnosťou nového piateho bodu. Po piate. Za čl. I sa vkladá nový čl. II, ktorý znie: Čl. II. Zákon č. 7/2005 Z. z. o konkurze a reštrukturalizácii a o zmene a doplnení niektorých zákonov sa dopĺňa takto: Po prvé, v § 176 ods. 1 sa za slová „v Slovenskej republike“ vkladajú slová „zdravotnú poisťovňu“; po druhé, v § 176 ods. 1 v poznámke pod čiarou k odkazu 27 sa dopĺňa táto citácia: „Zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov.“ V nadväznosti na navrhované doplnenie nového čl. II sa v názve vládneho návrhu zákona dopĺňajú tieto slová „a o doplnení zákona č. 7/2005 Z. z. o konkurze a reštrukturalizácii  a o zmene a doplnení niektorých  zákonov“. Doterajší čl. II sa označí ako čl. III. Súčasne sa v novo označenom čl. III uvedie, že čl. II nadobúda účinnosť 1. januára 2006. Odôvodnenie: Upravuje sa spôsob vyhlásenia konkurzu na zdravotnú poisťovňu len orgánom dohľadu  – Úrad pre dohľad nad zdravotnou starostlivosťou podobne ako pri bankách, inštitúciách elektronických peňazí, v poisťovniach a zaisťovniach. Účinnosť čl. II sa navrhuje v súlade s účinnosťou zákona č. 7/2005 Z. z. Po šieste. V čl. II sa slová „1. augusta 2005“ nahrádzajú slovami „1. septembra 2005“ okrem čl. I štvrtého bodu, ktorý nadobúda účinnosť 1. januára 2006. Odôvodnenie: Navrhovaná účinnosť od 1. septembra 2005 súvisí s dĺžkou trvania legislatívneho procesu. Z toho dôvodu je potrebné zmeniť účinnosť zákona tak, aby boli dodržané požiadavky a lehoty stanovené Ústavou Slovenskej republiky čl. 87 a 102 ods. 1 písm. o), ako aj vzhľadom na to, aby sa zabezpečila aspoň minimálna legislatívna lehota. Účinnosť čl. I štvrtého bodu návrhu od 1. januára 2006 sa navrhuje v súlade s navrhovanou účinnosťou nového piateho bodu. Ďakujem pekne za pozornosť a poprosím vás o podporu tohto pozmeňujúceho návrhu. Skončil som.